OBH 4848/1998.
Az állampolgári jogok országgyűlési biztosa általános helyettesének jelentése
Előadó: Dr. Somosi György

Az eljárás megindítása

Az Eger, Vécsey utcai panaszos beadványában a lakóházak közvetlen közelében zajló forgalom nyugalmukat zavaró, egészségükben és házaikban kárt okozó hatásáról számolt be.

Mivel a rendelkezésemre álló adatok alapján a lehető legmagasabb szintű testi és lelki egészséghez való jog sérelmének gyanúját kizárni nem lehetett, vizsgálatot indítottam. Eljárásom során megkerestem a Heves Megyei Állami Közútkezelő Közhasznú Társaság ügyvezető igazgatóját, akitől a Vécsey Sándor u. 26-40. közötti szakasz forgalomszabályozási, tehermentesítési lehetőségeiről kértem tájékoztatást.
Az Észak-magyarországi Környezetvédelmi Felügyelőség igazgatójától a panasszal kapcsolatos álláspontjáról és a Felügyelőség intézkedéseiről kértem felvilágosítást.

A megállapított tényállás

A Vécsey Sándor u. a 2504. számú Eger - Bogács összekötő állami út Eger átkelési szakasza. A 2x1 sávos, 6 méter széles aszfalt útburkolat szélén lévő kiemelt szegélytől a panaszos lakóházának fala 2,75 méterre van, a ház az útburkolat szintjénél 0,7 méterrel magasabbra épült.

1997. május 14-én - a Polgármesteri Hivatal, a Heves Megyei Rendőrfőkapitányság és a Közútkezelő képviselőinek részvételével a panaszos jelenlétében - helyszíni bejárásra került sor. A résztvevők megállapították, hogy az összekötő út hálózati szerepe, fontossága nem változott, s nem is fog változni, forgalma más nyomvonalra nem vihető át. Az út paraméterei csak a részletes rendezési terv megváltoztatásával alakíthatók. A jelenlegi nyomvonalon a forgalom egyirányusítására egyöntetű állásfoglalás szerint szakmailag nincs lehetőség.

A KHVM Közúti Főosztálya Eger Megyei Jogú Város Polgármesteréhez intézett levelében leírta, hogy a város anyagi hozzájárulása esetén elképzelhető az Eger déli elkerülő út megépítése, amely csökkentené a belvárosi forgalmat.

A Közúti Főosztály 1997. augusztus 14-én tájékoztatta a panaszost, hogy a Közútkezelő az útszakaszon 1996-ban 4 millió Ft. összegben vízrendezést, burkolat-megerősítést és járdaépítést végeztetett.

A Közútkezelő Kht. 1998. május 15-ig az alábbi munkákat végezte el: a Vécsey utcában és a csatlakozó Tetemvár utcában a Tetemvár u. 17. számtól a Dézsmaház utcai csomópontig aszfaltszőnyeget építettek be teljes útpályaszélességben, az útszegélyek szükség szerinti megemelésével és a csapadékvíz-elvezető csatornák aknáinak útpályaszintre történő emelésével.
A Vécsey és a Tetemvár utcában a Mlinkó Mátyás utcai csatlakozás és a Dézsmaház utcai csomópont között 30 km/órás sebességkorlátozást vezettek be.

A Környezetvédelmi Felügyelőség a Vécsey utca 40. előtt 1997. szeptember 29-én és 30-án a közlekedési zajterhelés meghatározására műszeres zajmérést végzett. A vizsgálat szerint a nappali zaj 75.6 dB, az éjszakai 65,5 dB. Ennek alapján a Felügyelőség kezdeményezte, hogy a Közútkezelő Kht, mint az érintett út üzemeltetője a túllépés csökkentése, illetve megszüntetése érdekében tegyen forgalomszervezési intézkedéseket.

Az ügy jogszabályi háttere

A zaj és rezgésvédelemről szóló 12/1983. (V.12.) MT rendelet 14. § (1) bekezdése szerint meglévő út, vasútvonal, polgári repülőtér forgalma által okozott, az új létesítményekre megengedett zaj-, illetőleg rezgésterhelési határértéket jelentősen túllépő zaj, illetve rezgés csökkentésére az üzemeltetőnek forgalomszervezési és egyéb intézkedéseket kell tennie. Ilyen intézkedések megtételét a környezetvédelmi hatóság is kezdeményezheti, továbbá a 10. § (3) bekezdésében foglaltakat is alkalmazhatja.

A zaj- és rezgésterhelési határértékek megállapításáról szóló 4/1984. (I.23.) EüM rendelet 3. számú melléklete tartalmazza a közlekedéstől származó zaj új tervezésű és megváltozott területfelhasználási területeken megengedett egyenértékű A-hangnyomásszintjeit. Eszerint az irányadó határérték nappal: 60 dB, éjjel: 50 dB (2. sor, 3. forgalmi érték).

Az érintett alkotmányos jog

A Magyar Alkotmány 70/D. § (1) bekezdése szerint a Magyar Köztársaság területén élőknek joguk van a lehető legmagasabb szintű testi és lelki egészséghez.

A vizsgálat megállapításai

A Környezetvédelmi Felügyelőség zajmérése megállapította, hogy a forgalom zaja az új utakra érvényes, a 4/1984. (I.23.) EüM rendelet 3. sz. mellékletében a környező területre érvényes nappal 60 dB, éjszaka 50 dB határértéket 15 dB-lel túllépte. A 12/1983. (V.12.) MT rendelet értelmében meglévő út forgalma által okozott, az új létesítményekre megengedett zaj-, illetőleg rezgésterhelési határértéket jelentősen túllépő zaj, illetve rezgés csökkentésére az üzemeltetőnek forgalomszervezési és egyéb intézkedéseket kell tennie.

A Felügyelőség e jogszabályi felhatalmazás alapján - mellékelve a zajmérési jegyzőkönyvet - kezdeményezte, hogy a Heves Megyei Közútkezelő Kht. tegyen forgalomszervezési intézkedéseket. A Közútkezelő a forgalom által okozott zaj csökkentését az érintett területen aszfaltszőnyeg beépítésével és a 30 km/órás sebességkorlátozás bevezetésével igyekezett elérni. Erről 1998. április 27-én tájékoztatta a Felügyelőséget azzal a megjegyzéssel, hogy "a Vécsey Sándor utcában az alábbi beavatkozásokat tervezzük elvégezni 1998. május 15-ig." Az aszfaltszőnyeg beépítésének és a sebességkorlátozás bevezetésének zajcsökkentő hatásairól nincs tudomásunk, ugyanis az igen magas határérték-túllépést regisztráló zajmérés még 1997 szeptemberében, vagyis az intézkedések végrehajtása előtt történt.

A forgalom más nyomvonalra történő esetleges áthelyezése, illetve a jelenlegi nyomvonalon annak egyirányusítása olyan szakkérdés, amelyben az országgyűlési biztos nem foglalhat állást, ezért a Kht. ügyvezetőjének ezzel kapcsolatos álláspontját elfogadom.
A biztosnak azt kell vizsgálnia, hogy kivizsgálást végző szervek a panaszra eljártak-e és betartották-e a rájuk vonatkozó szabályokat.

Vizsgálatom során megállapítottam, hogy az Észak-magyarországi Környezetvédelmi Felügyelőség műszeres zajmérést végzett, majd élve a jogszabály adta lehetőséggel forgalomszervezési intézkedések megtételét kezdeményezte az út kezelője felé. A Közútkezelő a fentebb már ismertetett építési és forgalomszervezési intézkedést tette.

A műszeres zajmérés olyan jelentős mértékű határérték-túllépést mutatott, amely az ÁNTSZ Eger Megyei Jogú Városi Intézetének tisztifőorvosa szerint különösen az éjszakai pihenés idején károsan befolyásolhatja az ott élők egészségét.

További, a zaj csökkenését eredményező intézkedésre nincs mód, hiszen a forgalom elterelése vagy egyirányusítása nem lehetséges.

A probléma végleges megoldását az elkerülő út megépítése jelenti, amely jelentős mértékben csökkentené a belváros forgalmát. A közúthálózat fejlesztése az erre a célra rendelkezésre álló anyagi eszközök függvénye, ütemezésekor figyelembe kell venni annak rendkívül magas bekerülési költségét.

Mivel az érintett szervek a lehetséges intézkedéseket megtették, eljárásukkal kapcsolatban alkotmányos jogokkal összefüggő visszásságot nem állapítottam meg. Eger belvárosának közlekedési helyzete és az ottlakók egészségének megóvása azonban indokolja az elkerülő út mielőbbi megépítését, ezért a jelentés egy példányát megküldöm a Közlekedési, Hírközlési és Vízügyi Miniszternek azzal, hogy a fejlesztési tervek készítésekor vegye figyelembe Eger belvárosának nagyfokú forgalmi leterheltségét.

Budapest, 2000. április12.

Dr. Polt Péter